Durban-verkeer erg ontwrig deur verskeie betogingsFoto’s: @TrafficSA / Twitter Spitsverkeer in Durban is Maandag erg ontwrig deur drie afsonderlike diensleweringsbetogings in die stad. Op die N2-snelweg naby Cato Manor is een baan vir verkeer gesluit toe die polisie ŉ groep betogers uiteen moes dryf. Honderde inwoners van die informele nedersetting Kennedy Road het Umgeniweg versper terwyl betogende inwoners van die informele nedersetting Burlington Heights verkeer in die Shallcross-omgewing ontwrig het. Beamptes van die polisie se openbareorde-eenheid is ontbied om die groepe uiteen te dryf. Dit was nie dadelik duidelik of enige skade of beserings aangemeld is nie. Maj. Thulani Zwane het die betogings op die N2 en Umgeniweg bevestig. “Ons kan nie presies sê hoeveel betogers daar is nie. Hulle versper gedeeltes van die paaie en dan hardloop hulle weg na ander plekke,” het hy gesê. Niemand is nog in hegtenis geneem nie.